Document ID: 32000L0051

Kommissionens direktiv 2000/51/EF
af 26. juli 2000
om ændring af direktiv 95/31/EF om specifikke renhedskriterier for sødestoffer til brug i levnedsmidler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(1), ændret ved Europa-Parlamentets og Rådets direktiv 94/34/EF(2), særlig artikel 3, stk. 3, litra a),
efter høring af Den Videnskabelige Komité for Levnedsmidler, og
ud fra følgende betragtninger:
(1) I Europa-Parlamentets og Rådets direktiv 94/35/EF af 30. juni 1994 om sødestoffer til brug i levnedsmidler(3), ændret ved direktiv 96/83/EF(4), er anført de stoffer, der kan anvendes som sødestoffer i levnedsmidler.
(2) I Kommissionens direktiv 95/31/EF af 5. juli 1995 om specifikke renhedskriterier for sødestoffer til brug i levnedsmidler(5), ændret ved direktiv 98/66/EF(6), er fastlagt renhedskriterier for de sødestoffer, som der er omhandlet i direktiv 94/35/EF.
(3) Det er på baggrund af den tekniske udvikling påkrævet at ændre de renhedskriterier, der er fastsat i direktiv 95/31/EF for mannitol (E 421) og maltitolsirup (E 965 (ii)). Det er derfor nødvendigt med en tilpasning af dette direktiv.
(4) Der skal tages hensyn til specifikationerne og analysemetoderne for sødestoffer, således som disse er fastlagt i Codex Alimentarius og af Den Fælles FAO/WHO-Ekspertgruppe for Tilsætningsstoffer til Levnedsmidler (Joint FAO/WHO Expert Committee on Food Additives).
(5) Foranstaltningerne i dette direktiv er i overensstemmelse med udtalelse fra Den Stående Levnedsmiddelkomité -
UDSTEDT FØLGENDE DIREKTIV:
Artikel 1
I bilaget til direktiv 95/31/EF erstattes afsnittet om E 421 - mannitol og E 965 (ii) - maltitolsirup med afsnittet i dette direktivs bilag.
Artikel 2
Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 2001. De underretter straks Kommissionen herom.
Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
Artikel 3
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 4
Dette direktiv er retter til medlemsstaterne.
Udfærdiget i Bruxelles, den 26. juli 2000.

Labels: 0
3
17